Trust skep hoop vir duisende studente - Solidariteit WêreldSolidariteit Wêreld
Tuis › Nuuskantoor › Trust skep hoop vir duisende studente
Trust skep hoop vir duisende studente
Vrydag | 19 Februarie | 2021
Borg so 'n behoeftige student – alles wat jy moet weet
Toe Gert Swanepoel (49) na 'n lang dag as karwag by die huis kom, het sy 8-jarige seuntjie hom liefdevol omhels en aan tafel daardie dag vir sy pa gesê sy grootse droom is om eendag te doen wat hy doen. Gert het net daar en dan besluit hy skuld sy kind 'n beter toekoms en met behulp van die gemeenskap en Solidariteit Helpende Hand kan hy nou studeer om 'n goeie kwalifikasie te verwerf, om sodoende 'n goeie werk te kry.
Almal se storie lyk nie soos Gert Swanepoel s'n nie, maar die Helpende Hand Studie Trust het oor die laaste 12 jaar, 6 300 behoeftige studente gehelp om hul studiedrome te bewaarheid en vir hulleself (en hul families) 'n mooi toekoms te skep. Of jy nou 'n student, of 'n donateur is, só kan jy betrokke raak:
Die Helpende Hand Studie Trust is een van Solidariteit Helpende Hand se vlagskip projekte om behoeftige jong mense se studies finansieel deur middel van rentevrye studielenings moontlik te maak. Donateurs kan kies om hul eie studiefondse deur ons te stig, eenmalige of maandelikse skenkings te maak, of hulle kan testamentêre bemakings aan die Helpende Hand Studie Trust maak.
Behoeftige kandidate kan dan elke jaar tussen 1 Junie en 30 September aanlyn aansoek doen by www.studiefonds.co.za vir studiehulp, waarna alle aansoeke daarna deur die onderskeie studiefondskomitees, oorweeg en goedgekeur word.
Studiehulp aan suksesvolle kandidate word dan in die vorm van rentevrye studielenings direk aan tersiêre instellings uitbetaal en terugvoer aan ons donateurs vind twee keer per jaar plaas.
Die beste manier waarop jy kan help is om 'n student se studies in die geheel of gedeeltelik te borg. Jy kan dit doen deur jou eie studiefonds te stig, of eenmalig/jaarliks tot die Helpende Hand Studie Trust by te dra. Jy kan ook 'n gedeelte of persentasie van jou testament aan die Helpende Hand Studie Trust bemaak. Kontak ons by stefan@helpendehand.co.za as jy betrokke wil raak.
Hoe doen ek aansoek vir studiehulp?
Studente wat vir die eerste keer aansoek doen, kan die Studiefondssentrum se webblad by die volgende skakel gaan besoek: www.studiefonds.co.za en dan op die "Doen Aansoek"-skakel klik. Studente kan daarna met hul eie gebruikersname en wagwoorde inteken.
Die Helpende Hand Studie Trust se aansoeke vir 2021 is reeds gesluit, maar kandidate (matrikulante/studente) kan vanaf 1 Junie tot 30 September van elke jaar aansoek doen vir studiehulp in die daaropvolgende studiejaar.
Ons aansoeke vir studente wat graag by Sol-Tech en Akademia wil gaan studeer is langer oop en studente wat daar wil studeer kan ons kontak by studente@helpendehand.co.za vir meer inligting.